Alting stiger og endnu mere forsvinder væk fra randområderne. Men nu kan det være nok, mener Allan Olsen. Til marts rejser han ud på en "Verdensturne i Vendsyssel og Thy". Her besøger han blandt andet Skovsgård Hotel den 14. marts. Allan Olsen agter i de tidlige forårs-måneder at give en række koncerter, kun i Vendsyssel, Hanherred og Thy. Turnéen kommer til at omfatte de mindre spillesteder hvor Allan Olsen får mulighed for at være tæt på sit publikum. - Jeg er jo godt klar over, det her aldrig er gjort før. Men nu skal det altså for et øjeblik være slut med at folk i Tolne eller Agger skal bevæge sig langt udenfor sprit-radius, bare for at opleve lidt. Der er ikke noget som helst galt med de steder, hvor folk bor og har deres daglige liv. Derimod tror jeg de fleste er trætte af at høre på "Udkants-Danmark" og mere eller mindre anløbne bananer, siger Allan Olsen.

Opsummering:
Den kendte nordjyske sanger drager først i det nye år på turné i Vendsyssel og Thy. Nu er det randområdernes tur til at få besøg.